Selvbetjeningsbibliotekerne er i kraftig vækst. I næsten alle de nordjyske kommuner har bibliotekerne åbent for selvbetjening efter lukketid - [b]se listen her.[/b]

De findes i Sindal, i Pandrup, Vodskov og mange andre steder i det nordjyske. Selvbetjeningsbibliotekerne - eller åbne biblioteker som de også kaldes - er i kraftigt vækst over hele landet. Fra 2011 til 2012 er antallet af åbne biblioteker vokset til det dobbelte. I dag er der 158 åbne biblioteker i Danmark, viser de seneste tal fra Styrelsen for Bibliotek og Medier. Det skriver dr.dk/kultur. - Det seneste år er kurven steget meget stejlt. I 2011 var der 81, nu er der 158 åbne biblioteker, siger Ann Poulsen, specialkonsulent i Center for Bibliotek, Medier og Digitalisering under Kulturstyrelsen til dr.dk/kultur. Åbne biblioteker er biblioteker, der enten delvist eller helt lader brugerne selv benytte sig af deres bibliotek. De åbne biblioteker holder typisk åbent nogle timer før og efter den normale lukketid, hvor brugerne selv lukker sig ind med en kode og deres sygesikringskort. Åbne biblioteker begyndte som en forsøgsordning i 2004, men er blevet så populært, at antallet er steget lige siden. I Nordjylland er Thisted Kommune den eneste kommune, som ikke har indført selvbetjening på bibliotekerne. Du kan se listen over biblioteker, der har åbent for selvbetjening efter lukketid, her.